། ངན་སོང་སྦྱཽང་རྒྱུད་ཀྱི་སྤྱི་དོན་བཞུགས། ། ༄༅། ། ཨོཾ་སྭ་སྟི་སིངྔྷཾ།  སངས་རྒྱས་ཀུན་དངོས་ངོ་བོ་ཉིད།  ། བླ་མའི་ཞབས་ལ་ཕྱག་བྱས་ནས། ། དཔལ་ལྡན་ངན་སོང་སྦྱོང་བ་ཡི། ། སྤྱི་ཡི་དོན་ཙམ་བྲི་བར་བྱ། ། ངན་སོང་ཐམས་ཅད་ཡོངས་སུ་སྦྱོང་བ་ཞེས་བྱ་བའི་རྒྱུད་འདི་ནི།  ཁ་ཅིག་ན་རེ་བདག་གི་རྣལ་འབྱོར་ཤིན་ཏུུ་གསང་ཞིང་།  བྲི་བསྐྱེད་ཤིན་ཏུ་གསལ་བས་ན། སྤྱོད་པའི་རྒྱུད་ཡིན་ནོ་ཞེས་ཟེར་རོ། ། འདིར་བླ་མ་རྣམས་ན་རེ་རྣལ་འབྱོར་གྱི་རྒྱུད་ཡིན་ཏེ། དེ་ལྟར་ཡང་ཚེ་དཔག་མེད་ཀྱི་སྐབས་ནས། རྡོ་རྗེ་སེམས་དཔའི་གནས་འདུག་ནས། ། ཐམས་ཅད་ཟོས་ཏེ་ཀུན་བྱས་ཀྱང་། ། འགྲུབ་འགྱུར་ཉེས་པས་མི་གོས་ན། ། སྙིང་རྗེ་ལྡན་པས་སྨོས་ཅི་དགོས། ། ཞེས་བདེ་བས་འགྲུབ་པར་བཤད་པའི་ཕྱིར་རོ། ། དེ་ལྟ་བུའི་རྒྱུད་འདི་བོད་དུ་ནམ་འགྱུར་སྙམ་ན། རྒྱལ་པོ་ཁྲི་སྲོང་ལྡེའུ་བཙན་གྱི་སྐུ་རིང་ལ། དབས་(ཞསྦས་)མཉྫུ་ཤྲཱི་ལ་སོགས་པ་སད་མི་མི་བདུན་གྱིས་བསྒྱུར་ཞིང་། སྲས་ཁྲི་ལྡེ་དང་། དབོན་པོ་རལ་པ་ཅན་གྱི་སྐུ་རིང་ལ༑ རྨ་ཨཱ་ཙརྱ་རིན་ཆེན་མཆོག་ལ་སོགས་པས་སྐད་གསར་བཅད་ཀྱིས་བཅོས་ཏེ་གཏན་ལ་ཕབ་ནས་བསྒྱུར་བ་ལས། ཕྱིས་ལོ་ཙཱ་བ་གཞན་གྱིས་བསྒྱུར་བ་ནི་མེད་དོ༑ ༑འདི་ལ་འཁོར་ལོས་སྒྱུར་བ་དང་མེ་ལྟར་འབར་བའི་སྐབས་ཀྱི། དྲག་པོའི་སྦྱིན་སྲེག་མེད་པའང་།  སྔོན་གྱི་རྒྱལ་བློན་རྣམས་ཀྱིས་སྔགས་པ་རྣམས་ཀྱིས་མངོན་སྤྱོད་བྱེད་དུ་དོགས་ནས། མ་སྒྱུར་ཅིག་བྱས་ནས་མ་བསྒྱུར་བ་ཡིན་ནོ་ཞེས་ཟེར་ན་ཡང་།  འདི་ལ་ཕྱིས་ཀྱི་ལོ་ཙཱ་བ་རྣམས་ཀྱིས་གཞན་ཚོ་འགྱུར་དག་ཀྱང་༑(ཞ-གཞན་ཚོ་འགྱུར་དག་ཀྱང་། )ཆད་པ་དག་འཛུད་པར་རིགས་པ་ལས། མ་བཅུག་པའི་ཕྱིར་རྒྱ་དཔེ་ཉིད་ལ་མེད་པ་ཡིན་ནམ་སྙམ་དུ་ཡང་སེམས་སོ། ཁ་ཅིག་ནི་སྔོན་གྱི་དུས་སུ་ལི་ཡུལ་ན་ཆོས་གྲྭ་དར། ལིའི་དཔེ་ལ་དྲག་པོའི་སྦྱིན་སྲེག་ཡོད་དོ་ཞེས་ཀྱང་ཟེར་རོ། ། འདི་ལ་བོད་ན་བཤད་པ་དང་འགྲེལ་པ་རྣམས་ནི་མི་དག་ལ༑  རྒྱ་གར་གྱི་ཡུལ་ནས་བསྒྱུར་བའི་འགྲེལ་པ་ནི་མེད་དེ། བོད་ཀྱིས་བརྟག་པའི་འགྲེལ་པར་མིང་བཏགས་པ་དྲུག་ཙམ་སྣང་ངོ་། ། དེ་ཡང་གཟི་བརྗིད་བཤད་པ་ཞེས་བྱ་བ་སྔོན་གྱི་ཆོས་གྲྭ་ཉམས་པའི་དུས་ཀྱི་བཏགས་ཆོས་ཀྱི་འགྲེལ་པ་འདིས་བྱས་ཆ་མེད་པ་དང་། མཛེས་པའི་རྒྱན་ཞེས་བྱ་བ་ཀུན་དགའ་སྙིང་པོ་ལ་ཁ་འཕངས་ནས། མཆིམས་ལོ་ཙཱ་བ་དགེ་ཚུལ་ཁྱུང་གྲགས་ཞེས་བྱ་བ་ཉང་སྨད་རྒྱན་གོང་བ་ཞིག་གིས་བྱས་པ་དང་། དེ་ཉིད་སྣང་བའི་རྒྱན་ཞེས་བྱ་བ་ཀུན་དགའ་སྙིང་པོ་ལ་ཁ་འཕངས་པ། འབྲིང་མཚམས་པའི་སྤྲག་ལི་ཆུང་བས་བྱས་པ་དང་། དགེ་བཤེས་ཟངས་དཀར་གྱི་འགྲེལ་པར་མིང་བཏགས་པ་ཞིག་བྱས་པ་དང་། དེ་ལྟར་བཞི་ནི་ཅུང་ཟད་མ་དག་པ་ཡིན་ལ། རོང་ཟོམ་ཆོས་བཟང་གིས་བྱས་པར་ཁས་བླངས་པ་ཞིག་དང་། འབྲུ་འགྲེལ་ཞེས་བྱ་བ་མཆན་གཞུང་དུ་བཀོད་པ་ཞིག་དང་། གཉིས་ནི་ཅུང་ཟད་ཕན་པར་སྣང་ངོ་། ། འདི་ལ་རྒྱ་གར་ན་ཀུན་དགའ་སྙིང་པོས་བྱས་པའི་གཞུང་སྟོང་ཕྲག་བཅུ་གཉིས་པ་ཞིག་བཞུགས་སོ་ཟེར་ནའང་བོད་དུ་ནི་མ་འགྱུར་རོ། ། འདི་ལ་རྒྱ་གར་བས་བྱས་པའི་བསྟན་བཅོས་བོད་དུ་འགྱུར་བ། ཡེ་ཤེས་འོད་འཕྲོས་བྱས་པའི་ཀུན་རིག་གི་དཀྱིལ་འཁོར་གྱི་ཆོ་ག་དང་། ཆགས་མེད་རྒྱལ་པོས་བྱས་པའི་ཞི་བའི་སྦྱྀན་སྲེག་གཅིག་དང་། ཞི་བ་སྙིང་པོས་བྱས་པའི་མཆོད་རྟེན་གདབ་པའི་ཆོ་ག་དང་། སློབ་དཔོན་ཀུན་དགའ་སྙིང་པོས་བྱས་ཟེར་ནའང་ཇོ་བོ་སྨྲྀ་ཏི་ཉིད་ཀྱིས་མཛད་པའི་ཀུན་རིག་གི་དཀྱིལ་འཁོར་གྱི་ཆོ་ག་དང་བཞི་ཡོད། བོད་ཀྱིས་བྱས་པའི་ཆ་(ཞཆོས་)ལ་མང་ནའང་། སྔར་སྨོས་པ་མ་གཏོགས་པ་ངན་སོང་སྦྱོང་རྒྱུད་ཀྱི་འགལ་བྱང་བྱ་བ་ཅུང་ཟད་ཕན་པ་ཞིག་ཡོད་དོ། ། རྒྱུད་འདི་ལ་བཤད་སྲོལ་སྔར་གྱི་དེ་རྣམས་མ་གཏོགས་པ། ཇོ་བོ་རྗེས་བཤད་པ་ཇོ་བོའི་སློབ་མ་གོ་མི་སྒོམ་ཆེན། དེས་སྐྱི་ནོར་ཛྙཱ་ན་དེས་གཉལ་པ་ཉི་མའི་ཤེས་རབ་ལ་བརྒྱུད་དེ་འོངས་པའི་(ཞ¡¡+སྣུར་ལུགས་སུ་གྲགས་པའི་)བཤད་པ་དང་། ཇོ་བོ་རིན་ཆེན་བཟང་པོའི་སྲོལ། ཇོ་བོ་ཆེན་པོའི་སློབ་མ་ལོ་ཆུང་ལེགས་པའི་ཤེས་རབ་དང་། དགེ་བཤེས་བྲག་སྟེང་པ་གུ་རུབ་ཡོན་ཏན་ཚུལ་ཁྲིམས་གཉིས་ལ་གསུངས། བྲག་སྟེང་པའི་སློབ་མ་བླ་མ་མལ་གྱོ་ལོ་ཙཱ་བ། ལོ་ཆུང་གི་སློབ་མ་དབུས་པ་དགེ་སེར། དེས་ཁའུ་པ་ལ། མལ་དང་ཁའུ་པ་གཉིས་ལས་བླ་མ་ས་སྐྱ་པས་གསན་ནོ། ། དེ་ལྟར་བཤད་སྲོལ་དེ་དག་ལས་མན་ངག་གམ་(ཞ¡¡-མན་ངག་གམ་)མཆན་གྱིས་བཤད་པ་དང་། ཇོ་བོ་ཆེན་པོ་རིན་ཆེན་བཟང་པོའི་བཤད་སྲོལ་དང་། ཇོ་བོ་རྗེའི་བཤད་པ་གསུམ་(ཞ¡¡-གསུམ་)ནི་རྩིང་ཞིབ་བག་རེ་དང་། ཆོ་ག་གོང་འོག་མི་མཐུན་པ་བག་རེ་མ་གཏོགས་པ། ཕལ་ཆེར་ནི་འདྲ་བ་ཉིད་དུ་སྣང་ངོ་། ། བཤད་སྲོལ་གྱི་ལོ་རྒྱུས་དང་བཅས་པ་བཤད་ཟིན་ཏོ། །  ། །ད་ནི་བསྡུས་དོན་ཏེ། རྒྱུད་གང་གི་དོན་བསྟན་པ་དང་། དེ་བཞིན་གཤེགས་པའི་དཀྱིལ་འཁོར་གཙོ་བོར་གྱུར་པ་དྲུག དེ་བཞིན་གཤེགས་པ་ལ་འཇིག་རྟེན་པས་བསྐོར་བའི་དཀྱིལ་འཁོར་དྲུག རོ་སྲེག་པའི་དཀྱིལ་འཁོར་རྒྱས་པ་གཅིགལས་བཞིའི་སྦྱིན་སྲེག་(ཞ¡¡དཀྱིལ་འཁོར་)བཞི་སྟེ་བཅུ་བདུན་ནི་བརྗོད་བྱའི་གཙོ་བོ་ཡིན་ནོ། ། དཀྱིལ་འཁོར་བཅུ་གཉིས་པོ་བསྒོམ་པ་དང་། རྡུལ་ཚོན་གྱི་དཀྱིལ་འཁོར་དང་། ཀུན་རིག་དང་། ཤཱཀྱ་ཐུབ་པས་དཔང་པོ་བྱས་ནས་རས་ལ་བྲི་བ་དང་།  གསུམ་དུ་ཕྱེ་ན་སུམ་ཅུ་སོ་དྲུག་དང་བསྡོམས་པས་བཞི་བཅུ་ཞེ་དྲུག་(ཞཞེ་གཅིག་)ཏུ་འགྱུར་བ་ཡིན་ནོ། ། དེ་ལ་ཀུན་རིག་རྩ་བའི་རྒྱུད་ནས་ཀུན་རིག་གི་དཀྱིལ་འཁོར། རོ་སྲེག་གི་དཀྱིལ་འཁོར་རྒྱས་པ་དང་། རས་རིས་དང་ལས་བཞིའི་སྦྱིན་སྲེག་བསྡུས་པ་ཙམ་བསྟན། རྒྱུད་ཕྱི་མ་ལས་ཤཱཀྱ་ཐུབ་པ་སྐུའི་དཀྱིལ་འཁོར། ཕྱག་ན་རྡོ་རྗེ་ཐུགས་ཀྱི་དཀྱིལ་འཁོར་གྱི་སྐབས་ནས་འཇིག་རྟེན་དང་འཇིག་རྟེན་ལས་འདས་པའི་དཀྱིལ་འཁོར་བདུན། ཚེ་དཔག་ཏུ་མེད་པ་གསུང་གི་དཀྱིལ་འཁོར་ནི། དེ་ཉིད་ཀྱི་དཀྱིལ་འཁོར་དང་། རོ་སྦྱོང་བའི་ཐབས་རྒྱས་པ་དང་། ལས་བཞིའི་སྦྱིན་སྲེག་(ཞ¡¡+ཅུང་ཟད་)གསལ་བར་བྱེད་པ་རྣམས་བསྟན་ཏོ། ། འཁོར་ལོས་སྒྱུར་བའི་སྐབས་ནས་དེ་ཉིད་ཀྱི་དཀྱིལ་འཁོར་དང་། སྔར་གྱི་བཞིན་རོ་སྲེག་གི་གསལ་བྱེད་རྣམས་བསྟན་ཏོ། ། མེ་ལྟར་འབར་བའི་སྐབས་ནས་དེ་ཉིད་ཀྱི་དཀྱིལ་འཁོར་དང་། ལས་གསུམ་གྱི་སྦྱིན་སྲེག་གོང་གི་རྣམས་གསལ་བར་བྱ་བའི་ཕྱིར་རྒྱས་པར་སྟོན། ཡང་དེ་དག་ཐམས་ཅད་ཀྱི་དོན་བསྡུ་ན། ཏིང་ངེ་འཛིན་གྱི་བསྙེན་པ་དང་། རས་རིས་ལ་བརྟེན་ཏེ་བསྒྲུབ་པ་དང་། རང་གཞན་གྱི་དོན་ལ་ལས་ལ་སྦྱོར་བ་གསུམ་དུ་འདུས་པ་ཡིན་ནོ། ། ཡང་དེ་དག་གི་དོན་བསྡུ་ན། སྔོན་དུ་སློབ་མ་སྨིན་པར་བྱ་བ་དང་། སྨིན་པ་དེས་དངོས་གྲུབ་ཀྱི་ཡེ་ཤེས་དང་།  ཕྱག་རྒྱའི་ཡེ་ཤེས་ལ་བསླབ་པ་དང་། མཚན་མ་ཐོབ་ནས་རང་གཞན་གྱི་དོན་སྒྲུབ་པ་ཞེས་བྱ་བ་གསུམ་དུ་འདུ་བ་ཡིན་ནོ། ། ཡང་དེ་དག་ཐམས་ཅད་ཀྱི་དགོས་པ་བསྡུ་ན། རང་གི་དོན་དང་། གཞན་གྱི་དོན་གཉིས་སུ་འདུ་ལ། གཞན་དོན་ལ་ཚེ་ལྡན་གྱི་དོན་བྱ་བ་དང་། ཚེ་འདས་ཀྱི་དོན་ཞེས་བྱ་བ་གཉིས་སུ་འདུ་བ་ཡིན་ནོ།  ། དེ་ལྟར་དེ་དག་ཐམས་ཅད་བསྡུ་ན་འདི་ལྟར་གོ་བར་བྱ་སྟེ། བརྗོད་བྱའི་གཙོ་བོ་དཀྱིལ་འཁོར་དྲུག་གམ་བཅུ་གཉིས་ཡིན་ལ། རོ་སྲེག་པ་དང་སྦྱིན་སྲེག་ནི་དེ་དག་གི་ཕྲིན་ལས་ཡིན་ཞིང་། བཟླས་པ་དང་དངོས་གྲུབ་ཀྱི་ཡེ་ཤེས་དང་། ཕྱག་རྒྱའི་ཡེ་ཤེས་རྣམས་ནི་དེ་དག་གི་གྲོགས་སུ་འགྱུར་བ་ཡིན་ནོ།  ། དེ་དག་ཉམས་སུ་ལེན་ན། ཐོག་མར་སློབ་མ་སྨིན་པར་བྱས་ལ། ཏིང་ངེ་འཛིན་གྱི་བསྙེན་པ་བྱ་ཞིང་། རས་རིས་ལ་བརྟེན་ནས་བསྒྲུབས་ཏེ་རང་བཞིན་གྱི་དོན་བསྒྲུབ་པའི་ཕྲིན་ལས་ལ་སྦྱར་ན། གནས་སྐབས་ཀྱི་འབྲས་བུ་ཇི་ལྟར་འདོད་པ་འགྲུབ་ཅིང་༑ མཐར་ཐུག་གི་འབྲས་བུ་སངས་རྒྱས་འགྲུབ་པ་ཡིན་ནོ་ཞེས་བྱ་བར་ཤེས་པར་བྱའོ། ། རྒྱུད་ཀྱི་ངག་དོན་བསྡུས་པ་བསྟན་ཟིན་ཏོ། །  ། །ད་ནི་སྤྱིའི་མངོན་པར་རྟོགས་པའི་མན་ངག་གི་དོན་བསྡུས་པ་ཙམ་བརྗོད་པར་བྱ་སྟེ། ངན་སོང་སྦྱོང་བའི་དཀྱིལ་འཁོར་དུ་དབང་ཐོབ་ཅིང་དམ་ཚིག་དང་སྡོམ་པ་དང་ལྡན་པའི་སྒྲུབ་པ་པོས། ཐོག་མར་སྔོན་དུ་བསྙེན་པ་བརྩམས་པར་བྱའོ༑ ༑དེ་ལ་གཉིས། དཀྱིལ་འཁོར་ཡོངས་སུ་རྫོགས་པར་བསྒོམ་པའི་བསྙེན་པ་དང་༑ དཔའ་བོ་གཅིག་པའི་བསྙེན་པའོ། ། དཔའ་བོ་གཅིག་པ་ལ་ཡང་དཀྱིལ་འཁོར་ཐམས་ཅད་དུ་འཇུག་པ་རྡོ་རྗེ་སེམས་དཔའི་བསྙེན་པ་དང་། དཀྱིལ་འཁོར་སོ་སོའི་གཙོ་བོ་གཅིག་པུའི་བསྙེན་པ་དང་གཉིས་ཀྱི་བསྙེན་པ་ནི(ཞ¡¡-བསྙེན་པ་ནི)། རྒྱུད་ནས་འབྱུང་བའི་ཕྲིན་ལས་ཐམས་ཅད་བསྒྲུབ་ཏུ་རུང་བ་ཡིན་ལ། ཡང་ཕྲིན་ལས་སོ་སོའི་བསྒྲུབ་པའམ། རང་གི་མེ་ཏོག་གང་ལ་ཕོག་པའམ། ལྷ་གང་ལ་དད་པ་བསྒྲུབ་པར་འདོད་པས་འཇིག་རྟེན་དང་འཇིག་རྟེན་ལས་འདས་པའི་ལྷ་སོ་སོ་བསྒྲུབ་པ་ཡང་ཡོད་དེ། དེ་ཡང་སྡིག་པ་ཟད་པར་འདོད་པས་ངན་སོང་སྦྱོང་བའི་རྒྱལ་པོ་བསྒྲུབ་པའམ།  བགེགས་གཞན་གཞིག་པར་འདོད་པས་འཇིག་རྟེན་གསུམ་སྣང་བསྒྲུབ་པའམ།  དགྲ་གསད་པར་འདོད་པས་འཇིགས་བྱེད་བསྒྲུབ་པའམ༑ ནོར་འདོད་པས་རྣམ་ཐོས་སྲས་བསྒྲུབ་པ་སྟེ།  དེ་ལ་སོགས་པ་སོ་སོའི་བསྙེན་པས་སོ་སོའི་(ཞ-བསྙེན་པས་སོ་སོའི་)ལས་བསྒྲུབ་པར་འདོད་པ་ཡིན་ནོ༑  ༑ འདི་ལ་དགེ་བཤེས་གཉལ་པ་ན་རེ། འཇིག་རྟེན་པའི་དཀྱིལ་འཁོར་རྣམས་ལ་ཏིང་ངེ་འཛིན་གྱི་བསྙེན་པ་མེད་དོ་ཞེས་ཟེར་བ་ནི་མི་རིགས་ཏེ། ཚེ་དཔག་མེད་ཀྱི་སྐབས་ཀྱི་ཐམས་ཅད་ཀྱི་མངོན་པ་རྟོགས་པ་བསྒོམ་པའི་སྐབས་ནས། འདི་སྐད་དུ། དེ་ནས་བྱང་ཆུབ་བར་དུ་ནི། ། སངས་རྒྱས་ཉིད་དང་གཞན་དག་དང་། །  འཇིག་རྟེན་པ་ཡི་མཐུ་ཆེན་དང་། ། གང་འདོད་པ་དག་འགྲུབ་འདོད་པས། ། དངོས་གྲུབ་རྣམས་ནི་གསོལ་བར་བྱ། ། དེ་ནས་བུ་ལ་ཕན་པའི་ཕྱིར་། ། སྔགས་མཁན་སེར་སྣ་མེད་སེམས་དང་།  ། དད་པས་དད་པའི་སེམས་ལྡན་ལ། ། དངོས་གྲུབ་རྣམས་ནི་སྦྱིན་པར་བྱ། ། ཆོས་རྣམས་ཐམས་ཅད་དངོས་མེད་པར། ། སེམས་ཀྱིས་བསྒོམ་པ་བྱས་ནས་ཀྱང་། ། ཞེས་བྱ་བ་ལ་སོགས་པའི་ཚུལ་གྱིས་ཐམས་ཅད་ཀྱི་མངོན་པར་རྟོགས་པ་གསུངས་པའི་ཕྱིར་རོ། ། དེ་ལྟར་བསྙེན་པ་བྱས་ནས་རས་བྲིས་ལ་བརྟེན་ནས་བསྒྲུབ་སྟེ། གཞན་དོན་དུ་དཀྱིལ་འཁོར་བྲི་བའི་ཐོག་མར་སའི་ཆོ་ག་འབྱུང་བ་ནི། ཀུན་རིག་ལས། གཙུག་ལག་ཁང་དང་སྐྱེད་མོས་ཚལ། །  ཞེས་བྱ་བ་ལ་སོགས་པ་བརྟག་པ་དང་བྱིན་གྱིས་བརླབ་པའི་ཕྱོགས་ཟུར་ཙམ་ལས་མ་གསུངས་པས། རྒྱུད་གཞན་ནས་འབྱུང་བ་བཞིན་བྱའོ། ། དེ་ནས་སྟ་གོན་ནི། ལྷ་སྟ་གོན་གཞུང་འདི་ན་མི་སྣང་བས་མ་བྱས་ཀྱང་བཏུབ་ལ། གཞན་གྱི་ཆོ་གས་ཁ་བསྐངས་ཀྱང་ཉེས་པ་མེད་དོ། ། སློབ་མ་སྟ་གོན་ནི་དཀྱིལ་འཁོར་སྒྲུབ་མཆོད་ཀྱི་རྗེས་ལ་འབྱུང་བས་དེར་བྱས་ཀྱང་ཆོག་ལ། ལྷ་སྟ་གོན་ཁ་བསྐངས་པའི་རྗེས་ལ་བྱས་ཀྱང་བཏུབ་བོ། ། ཐིག་ཚོན་བྱིན་གྱིས་བརླབ་པ་ནི་གཞུང་ན་མེད་པས་མ་བྱས་ཀྱང་ཉེས་པ་མེད་ལ། བླ་མའི་མན་ངག་གིས་བྱས་ན་ལེགས་སོ། ། ཐིག་གི་ཆོ་ག་ནི་ཀུན་རིག་ནས་འབྱུང་བ་དེའི་དོན་ཅུང་ཟད་བཀྲོལ་ན། སྤྱིར་དཀྱིལ་འཁོར་ཆེན་པོ་ཐམས་ཅད་ལ་ཆ་ཆེན་བཅུ་དྲུག་ཏུ་བཏབ་ལ། དེ་ནས་རྩིག་པ་དང་འདོད་ཡོན། ཕ་གུ་དང་དྲ་ཕྱེད་དང་མདའ་ཡབ་དེའི་ཤུགས་ལས་འབྱུང་བ་འགྲམ་དང་། ཡ་ཕུབ་དང་༑  མུ་(ཞསྒོ་)ཁྱུད་དང་། ཀ་བ་དང་སྒོ་ལོགས་དང་། རྟ་བབས་སྒོའི་སུམ་འགྱུར༑རི་དྭགས་དང་(ཞ-རི་དྭགས་དང་)བཞི་འགྱུར་གང་མཛེས་དང་། རྟ་བབས་ནི་གླང་པོ་ཆེའི་རྒྱབ་ལྟ་བུའམ། མཆོད་རྟེན་གྱི་དབྱིབས་གང་མཛེས་དང་། འཁོར་ལོ་རི་དྭགས་གདུགས་དང་བཅས་པ་རྣམས་ལ། སྒོ་ནི་ཆ་ཆེན་གྱི་ཚད་ཡིན་ལ༑  འདོད་ཡོན་དྲ་ཕྱེད་འཁོར་ལོ་རྣམས་ནི་ཆ་ཆུང་གི་ཚད་ཡིན་ཞིང་གཞན་རྣམས་ནི་ཆ་ཕྲན་གྱི་ཚད་ཡིན་པར་ཤེས་པར་བྱ་བ་ནི་ཐམས་ཅད་ཀྱི་ཕྱིའི་དཀྱིལ་འཁོར་གྱི་རྣམ་པར་བཞག་པ་ཡིན་ནོ། ། ནང་གི་དཀྱིལ་འཁོར་གྱི་ལྷ་སྣམ་ཡོད་པའམ། མེད་པར་ཤེས་པར་བྱས་ལ། དེའི་ནང་དུ་འཁོར་ལོའི་རྩིབས་ལྟེ་བ་དང་མུ་ཁྱུད་དུ་བཅས་པར་ཤེས་པར་བྱའོ། ། ཀུན་རིག་ལ་ཁྱད་པར་དུ་སྒོ་རྐྱང་སྦྲགས་གཉིས་ཀྱི་དབྱེ་བ་ཤེས་པར་བྱ་སྟེ། དེའང་སྒོ་རྐྱང་ལ་སྦྱར་ན། སྲད་བུ་བརྒྱད་དང་ལྡན་པ་ཞེས་བྱ་བ་ལ་སོགས་པ་ལ།  སྲད་བུ་ནི།  སྔར་གྱི་ཚངས་ཐིག་གི་ངོས་རེ་རེའི་ཆ་ཆེན་བརྒྱད་བརྒྱད་དོ། ། དེ་བས་ན་བཅུ་དྲུག་ཏུ་འགྱུར་ཏེ། འདི་ནི་སྒོ་རྐྱང་སྦྲགས་གཉིས་ཀའི་ཐུན་མོང་ངོ་། ། ཕྱི་སྒོ་མུ་(ཞ-མུ་)ཁྱུད་རྣམས་ཀྱིས་བརྒྱན། ། ཞེས་བྱ་བ་ནི་སྒོ་ཁྱུད་ལ་སོགས་པ་རྒྱན་རྣམས་བྱའོ། ། ཞེས་བྱ་བའི་དོན་ཏོ། ། དགུ་ཡི་ཆར་ནི་བགོས་པ་ལ་ཞེས་བྱ་བ་ནི། འཁོར་ལོའི་ལྟེ་བ་ལ་ཐིག་བཞི་བཏབ་པ་ལ། ལེ་ཚེ་དགུ་བྱས་པ་ཡིན་ནོ། ། སྒོ་དང་སྒོ་ཁྱུད་སུམ་ཆར་བྱ་བ་ནི། དགུ་པོའི་ཕྱོགས་གཅིག་ན་ཕར་ལ་འཁོར་ལོ་(ཞལིང་ཚེ་)ཆ་གསུམ་ཡོད་ལ། དེའི་སུམ་ཆ་གཙོ་བོའི་གནས་ལྟ་བུ་གཅིག་དང་། སྒོ་དང་སྒོ་ཁྱུད་མཉམ་པ་ཡིན་ནོ། ། དེའང་ཇི་ལྟར་གདབ་ཅེ་ན་སྒོ་རྐྱང་གི་པན་རག་གི་རྩིག་པ་ཕན་ཚུན་གདུང་གི་ཚུལ་དུ་ཐད་ཀར་བཏབ་ལ། དེ་ནས་ལྷ་སྣམ་ཆ་ཆེན་གཅིག་བོར་ལ་ཟླུམ་པོར་བསྐོར། དེ་ནས་པན་རག་གི་ཚད་ཅིག་མུ་ཁྱུད་དུ་བསྐོར། དེ་ནས་ཆ་ཕྲན་གསུམ་ཕྱིར་བོར་ལ་ཆ་ཆེན་གཉིས་པའི་ཐིག་ལ་བསྐོར་ཏེ་ལྟེ་བ་བྱ། ཆ་ཕྲན་གསུམ་བོར་བ་ལ་དེ་ལ་འཁོར་ལོའི་རྩིབས་བཅུ་དྲུག་ཕྱོགས་རེ་རེར་བཞི་བཞི་བྱའོ། ། དེ་ནས་ནང་གི་ཆ་ཕྲན་གཅིག་ལྟེ་བའི་མུ་ཁྱུད་ལ་བསྐོར་བར་བྱའོ། ། ཡང་ན་ལྟེ་བ་ནི་དེ་ཉིད་ཡན་ལ་འཁོར་ལོ་དང་འཁོར་ལོའི་མུ་ཁྱུད་ལ་ཆ་ཆེན་གཉིས་བཏང་ལ།  ལྷ་སྣམ་གྱི་ལྷ་ཚོགས་རྟ་བབས་ཀྱི་གཡས་གཡོན་དུ་འགོད་པ་ཡིན་ཏེ།  དེ་ལྟར་ན་འོག་ནས་འབྱུང་བའི། རིམ་པ་གསུམ་དང